Bygging fyrir Tækniskóla Íslands Þingsályktunartillaga - þingskjal nr. 635

1988–89. – 1058 ár frá stofnun Alþingis.

111. löggjafarþing. – 348 . mál.

Sþ.

635. Tillaga til þingsályktunar um byggingu fyrir Tækniskóla Íslands.

Flm.: Guðmundur G. Þórarinsson.

Alþingi ályktar að fela menntamálaráðherra að láta fara fram hugmyndasamkeppni um arkitektateikningar fyrir framtíðarbyggingu Tækniskóla Íslands á þeirri lóð sem hann hefur fengið fyrirheit um á Keldnaholti.

Greinargerð.

Tækniskóli Íslands tók til starfa hausið 1964. Á 20 ára afmæli skólans haustið 1984 barst honum fyrirheit frá ríkisstjórn um lóð undir framtíðarstarfsemi skólans að Keldnaholti. Síðan hefur ekkert miðað fram á við í húsnæðismálum skólans. Það væri vel við hæfi á 25 ára afmæli skólans að efna til hugmyndasamkeppni um teikningar að framtíðarbyggingu skólans á lóð hans á Keldnaholti.

Tækniskóli Íslands var stofnaður til að annast framhaldsmenntun iðnaðarmanna. Því er staðsetning hans í framtíðinni í nágrenni við rannsóknastofnanir iðnaðarins á Keldnaholti ákjósanleg. Má hugsa sér að tækja- og húsakostur Iðntæknistofnunar nýtist að hluta til kennslu og kennarar skólans vinni jöfnum höndum við kennslu og rannsóknastörf. Jafnframt gætu verkefni nemenda í mörgum tilvikum orðið hluti hagnýtra rannsókna sem unnið er að við stofnanir á Keldnaholti.

Unnið er að stefnumörkun að breyttum kennsluháttum í Tækniskóla Íslands og er miðað við svipaðar aðferðir og notaðar eru í Álaborg með góðum árangri. Kennslan byggir þá minna á tímasókn en meira á vinnu fárra nemenda með kennara. Þetta kallar á breytta húsaskipan, þ.e. smærri vinnuherbergi.

Á 25 ára starfsferli skólans hafa að sjálfsögðu orðið miklar breytingar á námi og kennsluháttum. Núverandi húsnæði skólans er iðnaðarhúsnæði, breidd hússins er mikil, módular stórir og henta illa framtíðarkennsluháttum. Í framtíðarhúsnæði, sem

hannað væri með þarfir skólans fyrir augum, mætti ná fram hagkvæmari rekstri, hagkvæmari kennslu.

Nemendur skólans eru nú rúmlega 400 en sveiflur í nemendafjölda einstakra námsbrauta eru verulegar. Kennarar eru um 20 fastráðnir en alls um 100 kennarar hafa á hendi reglubundna kennslu. Auk þess stunda um 100 aðilar óreglulega kennslu og gestafyrirlestra.

Fylgirit með þessari þingsályktunartillögu eru:

1. Um hlutverk Tækniskóla Íslands eftir Bjarna Kristjánsson rektor.

2. Námsleiðir (skipurit).

Fylgiskjal I.

Bjarni Kristjánsson rektor:

Um hlutverk Tækniskóla Íslands.

(23. febr. 1989.)

Frumhlutverk Tækniskóla Íslands er að veita iðnaðarmönnum framhaldsmenntun. Skólinn er einn um þetta hlutverk og starfið hefur sérstöðu innan menntakerfisins, bæði hvað varðar kennslu í almennum greinum og sérgreinum. Skólinn starfar í deildum, frumgreinadeild og sérgreinadeildum. Sérgreinadeildir eru byggingardeild, heilbrigðisdeild, rafmagnsdeild, rekstrardeild og véladeild. Deildum er skipt í námsbrautir sem hefur fjölgað úr 4 í 14 frá 1964–1988.

Í sem allra stystu máli er það meginhlutverk Tækniskóla Íslands að veita menntun sem leiðir til aukinnar framleiðslu og framleiðni í landinu til langframa og án þess að missa sjónar á náttúruvernd og náttúrubót, jafnframt því að auka lífsfyllingu þeirra sem skólann sækja. Starfið í heilbrigðisdeild lýtur að batnandi heilbrigðisþjónustu í þjóðfélaginu. Eftir því sem næst verður komist er árangur af 24 ára starfi í samræmi við þennan tilgang.

Hitt er þó staðreynd að þróun skólans hefur gengið of hægt. Þörfin fyrir tæknimenntun hefur aukist örar en starfsemi menntakerfisins á því sviði, svo ör og margslungin er iðnþróun í heiminum. Brýn og vaxandi þörf er fyrir vel menntaða tæknimenn sem jafnframt því að kunna skil á margs konar framleiðslutækni og framleiðsluferli hafa einnig fengið víðtæka skólun í forathugunum og markaðssetningu á almennum iðnvarningi og matvælum.

Ný námsbraut til námsgráðunnar iðnaðartæknifræðingur er framlag eða svörun Tækniskóla Íslands við þessari brýnu þörf.

Fylgiskjal II.

- REPRÓ í Gutenberg -